SA kan self Covid-19-entstof vervaardigDie afvaardiging tydens hul besoek aan die Biovac-instituut in Pinelands. (Foto: Twitter) Die interministeriële komitee oor entstowwe meen dit is moontlik vir Suid-Afrika om plaaslik ’n entstof teen Covid-19 te vervaardig. Lede van dié komitee het Donderdag saam met adj.pres. David Mabuza die Biovac-instituut in Pinelands, Kaapstad, besoek om die moontlikheid van ’n plaaslik vervaardigde entstof te ondersoek. Maroela Media het vroeër berig Biovac is ŉ biofarmaseutiese maatskappy wat in 2003 in ŉ vennootskap tussen die regering en private beleggers gestig is om plaaslik entstowwe te vervaardig. Biovac sal volgens die presidensie ŉ belangrike rol in die gehaltebeheer, berging en verspreiding van die Covid-19-entstof speel. Blade Nzimande, minister van hoër onderwys en opleiding, wetenskap en tegnologie, Naledi Pandor, minister van internasionale betrekkinge en samewerking, asook die adjunkminister van gesondheid, dr. Joe Phaahla, was deel van die afvaardiging wat die instituut se “wetenskaplike vermoëns en biotegnologiese infrastruktuur” gaan inspekteer het. Die vervaardigingsaanleg in Kaapstad doen produkontwikkeling, die formulering en vul van entstowwe, verpakking en etikettering, asook koueketting- en verspreidingsprosesse. Die Biovac-instituut in Pinelands. (Foto: Twitter) “’n Deel van die implementering van ŉ suksesvolle entstofplan beteken dat ons die vermoë moet ondersoek om entstowwe plaaslik in ooreenstemming met die land se nywerheidsbeleid te vervaardig,” het Mabuza tydens die besoek aan Biovac gesê. Die aanleg het in November verlede jaar met die plaaslike vervaardiging van Hexaxim begin. Dié entstof is die wêreld se eerste volledig vloeibare heksavalente (6-in-1) entstof, wat beskerming teen ses kindersiektes, naamlik difterie, tetanus, kinkhoes, hepatitis B, haemophilus influenza tipe B en poliomiëlitis bied. Die regering sê plaaslike vervaardiging van entstowwe is van kritieke belang. Nzimande het tydens die besoek aangekondig dat Biovac uitgesonder is om ŉ vennootskapsooreenkoms met ImmunityBio, ŉ Amerikaanse immunoterapie-onderneming, wat besit word deur Patrick Soon-Shiong, gebore in Suid-Afrika, te onderteken. “Die maatskappy doen tans kliniese toetse in Khayelitsha en die VSA. Ons sal vennote wees van wat ook al uit die proses geproduseer word,” het die minister gesê. Biovac het verder uitgebrei en in ŉ verklaring gesê dié fasiliteit het ŉ strategiese samewerkingsooreenkoms met ImmunityBio aangegaan om die volle waardekettingvermoë vir die vervaardiging van biologiese middels in Suid-Afrika, insluitend die Covid-19-entstof, te ontwikkel. Dié vermoë sal aanvanklik gerig wees op ŉ Covid-19-entstof, maar sal die grondslag lê vir Biovac en die Suid-Afrikaanse regering om op toekomstige pandemies te reageer. Die Biovac-instituut in Pinelands. (Foto: Twitter)